Panikk i Panik
Det kom som en overraskelse da militærkjøretøy ble observert i området rundt landsbyen Panik i Armenia , mens det smalt fra granater og artilleri. Soldater sperret av gatene i landsbyen, for å la en kolonne kjøretøy slippe gjennom. – Alle løp ut av husene sine med én gang etter at de hørte lydene. Det var til og med barn som besvimte, fortalte Vardan Makeyan, en av innbyggerne til nettavisen Aravot . «Invasjonen» viste seg å være en militærøvelse med soldater fra en russisk militærbase i nærheten. Basen hadde rett og slett glemt å fortelle innbyggerne i Panik på forhånd. – Hvis noen fra Armenia hadde gjort dette i Russland, selv i en landsby med bare ett hus, hadde det blitt skandale, sier Makeyan. Offiserer på militærbasen i Gyumri har beklaget hendelsen, og sier at de skal sette i gang en undersøkelse for å finne ut hva som gikk galt.
Innbyggerne i den armenske landsbyen Panik fikk sjokk da russiske soldater dukket opp og skjøt rundt seg.